Document ID: /roh_data/filtered/fineweb-2-filterrobots_roh.jsonl.gz/54804

L’anteriur scolast e cronist da la Val Medel Linus Beeli è dapi l’entschatta in dals gronds promoturs dals «Piogns». Naschida è la gasetta suenter l’ediziun dal cudesch da la Val Medel. Lezza ediziun aveva laschà 12'000 francs, e tschintg dals redacturs dal cudesch, sur Marin Bearth, Clemens Pally, Maurus Venzin, Linus Flepp e Linus Beeli eran sa decidids d’edir in numer d’emprova. Cunquai che passa 200 persunas han respundì a moda positiva e pajà la contribuziun annuala, han ils responsabels decis d’edir la gasetta quatter giadas l'onn.
Temas religius, istorics e purtrets
La gasetta cuntegn savens in tema religius, meditativ, sur da baselgias chapluttas u era auters temas da tempra religiusa. Quels èn vegnids scrits l’emprim blers onns da sur Martin Bearth ed ils ultims onns da sur Giusep Venzin. La spezialitad da Linus Flepp èn las caricaturas ed ils purtrets. Linus Beeli va il pli gugent en ils archivs a fufragnond per chattar l’istorgia da la val. Uschia cumpletteschan ils trais redacturs actuals in l’auter. Ma suenter 20 onns vulan els surdar las lavurs en mauns pli giuvens. Fin uss n’hajan els dentant chattà nagin per surpigliar las lavurs. Uschia na saja era anc betg decis co ì giaja vinavant cun ils «Piogns».
La gronda part dals lecturs èn ordaifer la Val Medel
Ils «Piogns» vegnan da sa finanziar cun ils abunaments e cun contribuziuns e donaziuns, di Linus Beeli. La vischnanca da Medel sustegnia els gia a partir da l’entschatta cun annual 5’000 francs. Ma blers onns hajan els gì da sbatter cun las finanzas ed uschia era limitar la paginas e stampar la gasetta en alv e nair. Il mument saja la situaziun finanziala entant megliurada, di Linus Beeli. Il dumber d'abunaments è tranter 450 e 500 e la gronda part da las gasettas, circa duas terzas, vegn legida ordaifer la Val Medel. Quai fetschia grond plaschair e motiveschia, di Linus Beeli.
RR Co e cum 11:45